CELEX: 32011D1015(01)
Language: et
Date: 2011-10-14 00:00:00
Title: Komisjoni otsus, 14. oktoober 2011 , riiklike söeekspertide rühma loomise kohta

15.10.2011   
            
            
               ET
            
            
               Euroopa Liidu Teataja
            
            
               C 304/3
            
         KOMISJONI OTSUS,
   14. oktoober 2011,
   riiklike söeekspertide rühma loomise kohta
   2011/C 304/03
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Euroopa Liidu toimimise lepingu artiklis 194 on sätestatud, et Euroopa Liidu energiapoliitika püüab liikmesriikide vahelise solidaarsuse vaimus tagada energiaturu toimimise ja energiaga varustamise kindluse liidus.
            
         
               (2)
            
            
               Komisjoni 10. novembri 2010. aasta teatises „Energia 2020. Säästva, konkurentsivõimelise ja kindla energia strateegia” (1) märgitakse, et ehkki liikmesriigid peavad endiselt kaotama keskkonnakahjulikud toetused, tunnustakse siiski võimalust edasi arendada ELi fossiilkütusevarusid, et tagada Euroopa ettevõtjatele ja tarbijatele ohutu, turvaline ja säästev energia konkurentsivõimelise hinnaga.
            
         
               (3)
            
            
               Nõukogu otsuses 2010/787/EL on sätestatud, et söetootmisega tegelevatele konkurentsivõimetutele kaevandustele antava toetuse andmine tuleb 31. detsembriks 2018 järk-järgult lõpetada.
            
         
               (4)
            
            
               Arvestades söe osakaalu Euroopa energiaallikate hulgas, on asjakohane, et komisjon loob eksperdirühma, kes abistab teda söeturgude jälgimisel ning võimaldab tagada pideva teabevahetuse liikmesriikide ja ELi vahel.
            
         
               (5)
            
            
               Nõukogu 27. veebruari 2003. aasta määruse (EÜ) nr 405/2003 (mis käsitleb kolmandatest riikidest pärineva kivisöe impordi ühendusepoolset järelevalvet) (2) artikli 8 alusel on aastatel 2003–2010 korrapäraselt kokku saanud rühm söeeksperte – riiklike söeekspertide rühm.
            
         
               (6)
            
            
               Määruse (EÜ) nr 405/2003 kehtivus lõppes 31. detsembril 2010, ilma et seda oleks asendatud.
            
         
               (7)
            
            
               Selleks et pikendada määruse (EÜ) nr 405/2003 täitmiseks loodud riiklike söeekspertide rühma sujuvat koostööd, antakse uuele söevaldkonna ekspertide rühmale sama nimi.
            
         
               (8)
            
            
               Riiklike söeekspertide rühm jätkab koostöö hõlbustamist liikmesriikides söeenergia-alaste poliitikaküsimuste eest vastutavate ametiasutuste ja komisjoni vahel ning konsulteerimist kõikides söe väärtusalaga seotud küsimustes, dubleerimata sealjuures komisjoni moodustatud muude erinõuanderühmade tööd.
            
         
               (9)
            
            
               Peale selle peaks riiklike söeekspertide rühm seoses sidusrühmade laiema kaasamisega energiaküsimusi käsitlevasse dialoogi hõlbustama heade tavade vahetamist söetootmise ja söe kasutamise valdkonnas, ilma et see dubleeriks olemasolevate eksperdi- ja muude, sealhulgas õigusaktide alusel moodustatud rühmade tööd, järgides üksikasjalikult Euroopa Liidu toimimise lepingu artiklites 101–109 sätestatud konkurentsi- ja riigiabieeskirju ning nõukogu otsust 2010/787/EL.
            
         
               (10)
            
            
               Riiklike söeekspertide rühm peaks koosnema liikmesriikide ametiasutustest, kes vastutavad söeenergia-alaste poliitikaküsimuste eest. Ametiasutused nimetavad oma esindajad.
            
         
               (11)
            
            
               Eelkõige selleks, et vahetada häid tavasid ning kaasata vajaduse korral liikmesriikide asjaomaseid tehnilisi ja regulatiivseid asutusi, võivad riiklike söeekspertide rühma töös ajutiselt osaleda ka väliseksperdid, sealhulgas eespool nimetatud ametiasutuste esindajad.
            
         
               (12)
            
            
               Riiklike söeekspertide rühma liikmete ja nende esindajate jaoks tuleks ette näha teabe avaldamise eeskirjad.
            
         
               (13)
            
            
               Riiklike söeekspertide rühma liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (3),
            
         ON VASTU VÕTNUD JÄRGMISE OTSUSE:
   Artikkel 1
   Reguleerimisese
   Käesolevaga luuakse riiklike söeekspertide rühm.
   Artikkel 2
   Ülesanne
   Riiklike söeekspertide rühma ülesanded on järgmised:
   
               a)
            
            
               abistada komisjoni söeturgude arengusuundade jälgimisel;
            
         
               b)
            
            
               sisse seada koostöö ning tagada korrapärane konsulteerimine komisjoni ja liikmesriikides söeenergia-alaste poliitikaküsimuste eest vastutavate ametiasutuste vahel küsimustes, mis hõlmavad söe väärtusahelat ja muu hulgas ka kaevanduste sulgemist;
            
         
               c)
            
            
               alustada söetootmise ja söe kasutamisega seotud kogemuste ja heade tavade vahetamist.
            
         Artikkel 3
   Konsulteerimine
   Komisjon võib konsulteerida riiklike söeekspertide rühmaga kõikides söe väärtusahelaga seotud küsimustes.
   Artikkel 4
   Liikmesus ja liikmeks saamine
   1.   Riiklike söeekspertide rühm koosneb liikmesriikide ametiasutustest, kes vastutavad söeenergia-alaste poliitikaküsimuste eest.
   2.   Liikmesriikide ametiasutused nimetavad oma esindajad.
   3.   Liikmesriikide ametiasutuste nimed avaldatakse komisjoni eksperdirühmade ja muude sarnaste üksuste registris (edaspidi „register”).
   Artikkel 5
   Tegevus
   1.   Riiklike söeekspertide rühma juhib komisjoni esindaja.
   2.   Kokkuleppel komisjoni talitustega võib riiklike söeekspertide rühm luua alarühmi, kes tegelevad rühmaga kooskõlastatud volituste alusel konkreetsete küsimustega, eelkõige heade tavade vahetamisega. Kui alarühmade ülesanded on täidetud, saadetakse need laiali.
   3.   Komisjoni esindaja võib kutsuda rühma töös ajutiselt osalema väliseksperte, kes on pädevad rühma või allrühma konkreetses päevakorraküsimuses. Lisaks võib komisjoni esindaja anda vaatleja staatuse üksikisikule, eksperdirühmade horisontaalsete eeskirjade eeskirja 8 lõikes 3 määratletud organisatsioonile ja kandidaatriikidele.
   4.   Eksperdirühmade liikmed ja nende esindajad ning ka kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni turvaeeskirju seoses ELi salastatud teabe kaitsmisega, mis on sätestatud komisjoni kodukorra lisas (4). Kõnealuste nõuete rikkumise korral võib komisjon võtta kõik asjakohased meetmed.
   5.   Eksperdirühmade ja alarühmade koosolekud toimuvad komisjoni ruumides. Komisjon tagab rühmale sekretariaaditeenused. Muud komisjoni ametnikud, kes tunnevad menetluse vastu huvi, võivad osaleda rühma või selle alarühmade koosolekutel.
   6.   Rühm võtab eksperdirühmade standardtöökorra alusel vastu oma töökorra.
   7.   Komisjon avaldab rühma tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu.
   Artikkel 6
   Koosolekutega seotud kulud
   1.   Riiklike söeekspertide rühma tegevuses osalejatele ei maksta osutatud teenuste eest tasu.
   2.   Komisjon hüvitab komisjonis kehtiva korra kohaselt sõidu- ja elamiskulud, mis osalejatel riiklike söeekspertide rühma tegevuses osalemiseks kanda tuleb.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   
      Brüssel, 14. oktoober 2011
      
         
            Komisjoni nimel
         
         
            komisjoni liige
         
         Günther OETTINGER
      
   
   
      (1)  KOM(2010) 639 (lõplik).
   
      (2)  ELT L 62, 6.3.2003, lk 1.
   
      (3)  EÜT L 8, 12.1.2001, lk 1.
   
      (4)  EÜT L 308, 8.12.2000, lk 26, muudetud komisjoni 29. novembri 2001. aasta otsusega, millega muudetakse komisjoni kodukorda (EÜT L 317, 3.12.2001, lk 1).